ચૂંટણીના વચનોમાં ઘણાં ગૂઢાર્થ સમાયેલા હોય છે. મોટેભાગે વચનો મોઘમ જ હોય, જેવા કે ‘અમે ભ્રષ્ટ્રાચાર સામે લડાઈ લડીશું!’ સાલું સાઈઠ વરસથી લડાઈ ચાલે છે અને તોયે ભ્રષ્ટ્રાચાર વધતો જાય છે. પહેલા જેટલી રકમનો ભ્રષ્ટ્રાચાર થતો હતો હવે એટલાં લાખ રૂપિયાનો થાય છે એટલો વિકાસ! એટલે જ ધારોકે કોઈ પાર્ટી એમ કહે કે અમે ભ્રષ્ટ્રાચાર ડામીશું તો એમ સમજવું કે બીજી પાર્ટીઓ અને એના સમર્થકો દ્વારા થતાં ભ્રષ્ટ્રાચારની વાત કરતાં હશે. એ ગરીબી નાબૂદ કરવાની વાત કરે તો એમ સમજવું કે કોક ઇન્ડસ્ટ્રીના સિક યુનિટનો ઉદ્ધાર કરવા માટે જમીન છૂટી થાય એમ કાયદામાં ફેરફાર કરશે. એ ફુગાવો કાબુમાં લાવવાનું કહેશે તો એનો મતલબ એ કે ફુગાવાના દરમાં વધઘટ અટકાવશે અને એ ૭-૮ ટકા ઉપર ફિક્સ કરી દેશે. મઝાની વાત તો એ છે કે સાલું પોલીસફોર્સનું મોડર્નાઇઝેશન કરીશું એવું બધાં કહે પણ પોલીસ સ્ટેશનમાં સીસીટીવી લગાડવા જેટલી પહેલ પણ કોઈ કરતું નથી!